Nariadenie Komisie (ES) č. 2243/2001
zo 16. novembra 2001,
ktorým sa mení a dopĺňa nariadenie Rady (ES) č. 1420/1999 a nariadenie Komisie (ES) č. 1547/1999 pokiaľ ide o zásielky určitých druhov odpadu do Kamerunu, Paraguaja a Singapuru
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva [1], naposledy zmenené a doplnené rozhodnutím Komisie 1999/816/ES [2], a najmä jeho článok 17 odsek 3,
so zreteľom na nariadenie Rady (ES) č. 1420/1999 z 29. apríla 1999 ustanovujúce spoločné pravidlá a postupy, ktoré sa vzťahujú na zásielky určitých druhov odpadov do určitých nečlenských krajín OECD [3], naposledy zmenené a doplnené nariadením Komisie (ES) č. 1800/2001 [4], a najmä jeho článok 3 odsek 5,
keďže:
(1) V januári 2000 poslala Komisia verbálnu nótu všetkým krajinám, ktoré nie sú členmi OECD (a navyše aj Maďarsku a Poľsku, ktoré dosiaľ neuplatňujú rozhodnutie OECD C(92)39, konečné znenie). Účel tejto verbálnej nóty bol trojaký: a) informovať tieto krajiny o nových právnych predpisoch spoločenstva; b) požiadať o potvrdenie jednotlivých stanovísk uvedených v prílohách k nariadeniu (ES) č. 1420/1999 a nariadeniu Komisie (ES) č. 1547/1999 z 12. júla 1999, ktoré určuje kontrolné postupy podľa nariadenia Rady (EHS) č. 259/93, ktoré sa majú uplatňovať pri zásielkách určitých druhov odpadov do určitých krajín, na ktoré sa nevzťahuje rozhodnutie OECD C(92)39, konečné znenie [5], naposledy zmeneného a doplneného nariadením (ES) č. 1800/2001; a c) získať odpoveď od krajín, ktoré neodpovedali v roku 1994.
(2) Spomedzi krajín, ktoré odpovedali, Paraguaj oznámil Komisii, že dovoz niektorých odpadov uvedených v prílohe II k nariadeniu (EHS) č. 259 sa prijíma bez akéhokoľvek kontrolného postupu. Pokiaľ ide o iný odpad, uviedli, že ich stanovisko sa nezmenilo (odpoveď z 1. marca 2000).
(3) Singapur oznámil Komisii, že dovoz niektorých odpadov uvedených v prílohe II k nariadeniu (EHS) č. 259/93 sa prijíma buď bez akéhokoľvek kontrolného postupu, alebo podľa postupu uplatňovaného na odpad uvedený v prílohe III k tomu istému nariadeniu ("žltý postup"). Pokiaľ ide o iný odpad, uviedli, že ich stanovisko sa nezmenilo (odpoveď zo 4. januára 2001).
(4) V súlade s článkom 17 ods. 3 nariadenia (EHS) č. 259/93 bol výbor ustanovený podľa článku 18 smernice Rady 75/442/EHS z 15. júla 1975 o odpadoch [6], naposledy zmenenej rozhodnutím Komisie 96/350/ES [7], informovaný dňa 11. januára 2001 o oficiálnej žiadosti Singapuru a dňa 8. februára 2001 o oficiálnej žiadosti Paraguaja.
(5) V záujme zohľadnenia novej situácie v týchto krajinách je zároveň potrebné zmeniť a doplniť nariadenie (ES) č. 1420/1999 a nariadenie (ES) 1547/1999.
(6) Pokiaľ ide o Kamerun, je potrebné zmeniť a doplniť oddiel GA prílohy A k nariadeniu (ES) č. 1420/1999, aby sa zabezpečila zhoda s nariadením (ES) č. 1547/1999.
(7) Opatrenia ustanovené týmto nariadením sú v súlade so stanoviskom výboru ustanoveného podľa článku 18 smernice 75/442/EHS,
PRIJALA TOTO NARIADENIE:
Článok 1
Prílohy A a D k nariadeniu (ES) č. 1547/1999 sa menia a dopĺňajú podľa prílohy I k tomuto nariadeniu.
Článok 2
Príloha A k nariadeniu (ES) č. 1420/1999 sa mení a dopĺňa podľa prílohy II k tomuto nariadeniu.
Článok 3
Toto nariadenie nadobúda účinnosť 20. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 16. novembra 2001